Predkladacia správa

Materiál Finančné memorandum pre projekt „Horizontálny program na prípravu kandidátskych krajín na Rozšírenú decentralizáciu (EDIS) v spravovaní predvstupových prostriedkov na Slovensku, na uplatňovanie EDIS-u, vrátane zhodnotenia nedostatkov, prípravy EDIS-u a zhodnotenia súladu“ je predkladaný na rokovanie vlády podpredseda vlády SR na základe uznesenia vlády SR č. 600/2000.  

Cieľom predkladaného materiálu je schválenie finančného memoranda vládou SR, čím sa zabezpečí financovanie predmetného opatrenia z prostriedkov Európskych spoločenstiev. 

Celkové oprávnené náklady pre dané opatrenie dosahujú výšku  700 000 €. Príspevok PHARE predstavuje 700 000 €, t. j. 100 % celkových nákladov. Slovenská republika zabezpečuje z vlastných zdrojov Etapu I – Hodnotenie nedostatkov.

Konečným príjemcom pomoci sú: Národný fond Ministerstva financií SR, všetky implementačné agentúry, o ktorých je splnomocnenec pre Národný fond presvedčený, že spĺňajú kritériá a podmienky a ostatné orgány, zúčastnené na riadení prostriedkov PHARE pri plynulom zavádzaní systému EDIS.  

Prostredníctvom vyššie uvedeného opatrenia bude príslušným inštitúciám poskytnutá technická pomoc na vývoj primeranej administratívnej kapacity v rámci Národného fondu, implementačných agentúr a ostatných orgánov zúčastnených na riadení predvstupových prostriedkov s cieľom splniť požiadavky EDIS-u; zhodnotenie ich kapacít, zefektívnenie riadiacich a kontrolných funkcií v spojení so špecifikáciou, programovaním, implementáciou, monitorovaním a hodnotením odsúhlasených opatrení predvstupovej pomoci a s cieľom poskytnutia odbornej pomoci pri odstránení identifikovaných nedostatkov.

Realizáciou uvedeného opatrenia sa v zmysle Koordinačnej smernice ES 1266/99 umožní, aby sa Európska komisia v budúcnosti vzdala ex-ante súhlasu pre výber projektov, ich tendrovanie a kontrahovanie v prospech Slovenskej republiky. Prechod na systém rozšírenej decentralizácie implementácie predvstupovej pomoci v podmienkach Slovenskej republiky je podmienený súhlasom Európskej komisie o splnení minimálnych podmienok na jeho zavedenie.

Zadania pre jednotlivé komponenty finančného memoranda nie sú súčasťou tohto materiálu. Prílohu  materiálu tvorí záväzná anglická verzia finančného memoranda (Príloha 1).